1.Uvod in ozadje

Člen 169 Pogodbe o delovanju Evropske unije določa, da mora EU prispevati k varovanju zdravja, varnosti in ekonomskih interesov potrošnikov z ukrepi na področju varstva potrošnikov ter zahteve varstva potrošnikov upoštevati tudi pri oblikovanju in izvajanju drugih politik in dejavnosti Unije. To je mogoče doseči v okviru prizadevanj za vzpostavitev ustrezno delujočega notranjega trga, ki v enaki meri koristi tako potrošnikom kot podjetjem. Poleg tega lahko EU sprejme ukrepe za podporo, dopolnitev in spremljanje politike na nacionalni ravni, da bi spodbujala pravice potrošnikov do informacij, izobraževanja in organiziranja.

EU je uvedla vrsto pravic in politik za varstvo potrošnikov, katerih namen je doseči ta cilj prek horizontalnih instrumentov ali sektorske zakonodaje. Nedavna prizadevanja, da bi ta okvir ostal posodobljen in primeren za reševanje vprašanja razvijajočih se trgov, vključujejo pregled Uredbe o sodelovanju na področju varstva potrošnikov ter preverjanje ustreznosti zakonodaje na področju varstva potrošnikov in trženja, ki je privedlo do sprejetja novega dogovora za potrošnike aprila 2018.

Praktično uresničevanje teh prednostnih nalog temelji na financiranju iz proračuna EU, dodeljenega v okviru večletnega programa za potrošnike za obdobje 2014–2020. Za program je za obdobje 2014–2020 namenjen znesek v višini 188,8 milijona EUR. Program je bil sprejet v podporo izvajanju prednostnih nalog politike, določenih v dokumentu Evropska agenda za potrošnike – za krepitev zaupanja in rasti . Člen 13(2) Uredbe določa, da Komisija Evropskemu parlamentu in Svetu predloži poročilo o vmesni oceni programa.

Uredba določa, da je njegov splošni cilj „zagotoviti visoko stopnjo varstva potrošnikov, okrepiti njihov položaj in potrošnika postaviti v središče notranjega trga v okviru celostne strategije za pametno, trajnostno in vključujočo rast. To bo doseženo s prispevkom k varovanju zdravja, pravnih in ekonomskih interesov potrošnikov, k zagotavljanju njihove varnosti ter k spodbujanju njihove pravice do obveščenosti, izobraževanja in organiziranja, da bi zavarovali svoje interese, pa tudi s podporo vključevanju interesov potrošnikov v druga področja politik. S programom se dopolnjuje, podpira in spremlja politike držav članic.“

Program temelji na ukrepih, financiranih v okviru prejšnjega programa za obdobje 2007–2013. Zagotavlja nemoten prehod in nadaljevanje večletnih ukrepov ob upoštevanju vmesne ocene uspehov prejšnjega programa in področij, ki zahtevajo več pozornosti.

Od konca leta 2014 izvajanje programa za potrošnike za obdobje 2014–2020 upošteva tudi smernice, ki jih zagotavljajo naslednje prednostne naloge Komisije: bolj povezan in pravičnejši notranji trg, povezan enotni digitalni trg in odpornejša energetska unija. Poleg tega program podpira prispevek k pobudam na področju trajnostne potrošnje oziroma krožnega gospodarstva, ki zadevajo potrošnike, zlasti v okviru akcijskega načrta EU za krožno gospodarstvo.

2.Obseg, namen in metodologija ocene

2.1.Obseg in namen ocene

Namen vmesne ocene programa za potrošnike 2014–2020 je pregledati doseganje ciljev vseh njegovih ukrepov, trenutno stanje v zvezi z izvajanjem upravičenih ukrepov iz člena 4 in posebnih ukrepov iz Priloge I. Ta ocena analizira dodelitev sredstev upravičencem, učinkovitost porabe sredstev in evropsko dodano vrednost programa, ob upoštevanju razvoja na področju varstva potrošnikov in drugih politik EU, povezanih z varstvom potrošnikov, in sicer z namenom odločitve o podaljšanju, spremembi ali ukinitvi ukrepov. Predhodne ugotovitve ocene so bile upoštevane pri pripravi predloga za program za enotni trg za naslednji večletni finančni okvir.

V oceni se poleg tega obravnavajo možnosti poenostavitve, notranja in zunanja usklajenost programa, vključno z morebitnimi sinergijami ali dopolnjevanji z drugimi programi EU, nadaljnja relevantnost vseh ciljev ter prispevek ukrepov k prednostnim nalogam Unije za pametno, trajnostno in vključujočo rast. Dolgoročnejši učinki programa in trajnost njegovih učinkov so bili ocenjeni, kolikor je bilo izvedljivo, glede na to, da se program še izvaja, in sicer zato, da bi se upoštevali pri odločitvi o morebitnem podaljšanju, spremembi ali ukinitvi naslednjega programa v smislu obsega, narave in stroškov.

V oceni je preučeno izvajanje programa v vseh državah članicah EU (ob upoštevanju datuma pristopa) ter na Norveškem in Islandiji. Ocena zajema obdobje od leta 2014 do leta 2017.

2.2.Metodologija in omejitve

Ocena je bila izvedena med oktobrom 2017 in aprilom 2018. Temu poročilu je priložen delovni dokument služb Komisije, podprt s študijo , ki jo je opravil zunanji izvajalec.

Za namene te ocene je bila zbrana, pregledana in obdelana široka paleta poročil, akademske literature in druge dokumentacije o ukrepih in dejavnostih, ki se financirajo v okviru programa za potrošnike. Pri ocenjevanju je bilo opravljeno posvetovanje s številnimi različnimi zainteresiranimi stranmi, da bi bilo zajetih čim več interesov. Javno posvetovanje je potekalo od 10. januarja 2018 do 9. marca 2018 v okviru posvetovanj o skladih EU na področju naložb, raziskav in inovacij, MSP in enotnega trga za pripravo programov financiranja po letu 2020.

V času ocenjevanja je bila večina financiranih ukrepov še v zgodnji fazi izvajanja, zato so bili na voljo omejeni podatki o rezultatih ukrepov in učinkih programa. Vmesna ocena programa se je zato večinoma zanašala na ocene zainteresiranih strani v zvezi z izvajanjem programa in rezultati ukrepov, ki se financirajo v okviru programa za potrošnike.

Če je bilo mogoče, se je ujemanje ugotovitev iz razgovorov primerjalo s kvantitativno analizo rezultatov in ukrepov. Analiza vprašanj za ocenjevanje je, kolikor je bilo mogoče, temeljila na primerjavi z izhodiščnim stanjem (konec prejšnjega programskega obdobja).

3.Ključni elementi in izvajanje programa